Antti Nahkala

Ahti Jakob (Antti Jaakko) Nahkala (15. huhtikuuta 1877 Liminka – 17. elokuuta 1942 Uhta) oli suomalainen poliitikko, joka toimi SSTP:n kansanedustajana vuosina 1922–1924. Kajaanissa vaikuttaneen Nahkalan ainoaksi jäänyt eduskuntakausi jäi kesken, kun hänet tuomittiin poliittisesta toiminnastaan lähes neljäksi vuodeksi vankeuteen. Vuonna 1932 Nahkala loikkasi Neuvostoliittoon, jossa hän kuoli Stalinin vainojen uhrina vankileirillä. 
Elämä.
Nuoruus.
Antti Nahkalan vanhemmat olivat mäkitupalainen Henrik Nahkala ja Brita Samuelintytär. Hän kävi ainoastaan rippikoulun. Vanhempiensa kuoltua Nahkala joutui elättämään itsensä jo 12-vuotiaasta lähtien paimenena ja renkinä. Myöhemmin hän oli tehdas- ja rakennustöissä sekä radanrakentajana eri puolilla Suomea. Nahkala asui muun muassa Jaalassa, josta hän saapui irtolaisena Kajaaniin vuonna 1902. Nahkala työskenteli Kajaanin seudulla kivityömiehenä ja toimi myös työnjohtajana.
Työväenliikkeeseen.
Vuonna 1905 Nahkala liittyi Kajaanin työväenyhdistykseen. Hän toimi sen varapuheenjohtajana ja oli muun muassa perustamassa Kajaanin Osuuskauppaa. Kesällä 1917 Nahkala valittiin Kajaanin elintarvikelautakunnan varajäseneksi. Hän kuului myös ennen yleislakkoa perustetun työväen järjestyskaartin esikuntaan. Nahkala osallistui sen toimintaan vielä tammikuussa 1918, mutta sisällissodan käynnistyessä hän oli rakennustyömaalla Säräisniemen Jaalankan kylässä. Nahkala vangittiin maaliskuun puolivälissä ja passitettiin Kuopion vankileirille, josta hän vapautui heinäkuun alussa. Nahkala sai valtiopetoksen valmistelusta kaksi vuotta vankeutta, joka muutettiin kolmen vuoden ehdonalaiseksi.
Kansanedustajana.
Sisällissodan jälkeen Nahkala lähti elvyttämään työväenliikkeen toimintaa. Joulukuussa 1918 hänestä tuli SDP:n Kajaanin alipiiritoimikunnan puheenjohtaja. SSTP:n riveihin siirryttyään Nahkala valittiin Kajaanin kaupunginvaltuustoon 1921 ja eduskuntaan 1922. Hän toimi myös Kajaanissa ilmestyneen "Työväen Lehden" päätoimittajana 1922 ja oli lehteä kustantaneen Kainuun Työväen Kirjapainon johtokunnan puheenjohtaja.
Huhtikuussa 1923 Nahkala pidätettiin ja asetettiin syytteeseen SSTP:n julkaiseman johdosta. Nahkala sai kolmen vuoden kuritushuonetuomion, kun hänen katsottiin syyllistyneen rikokseen valtakunnan ulkonaista turvallisuutta vastaan. Samana syksynä Nahkala joutui oikeuteen myös niin sanotun suuren kommunistijutun yhteydessä. Kesäkuussa 1924 Nahkala sai valtiorikoksen valmistelusta kuuden vuoden vankeustuomion, mutta sen pituudesta vähennettiin aika, jonka hän oli edellisestä tuomiostaan ehtinyt suorittamaan.
Neuvostoliitossa.
Vapauduttuaan ehdonalaiseen Tammisaaren pakkotyölaitoksesta Nahkala työskenteli 1928–1932 kirvesmiehenä Helsingissä Oy Radiator Ab:ssa. Hän oli myös kielletyn SKP:n keskuskomitean poliittisen toimikunnan jäsen. Joulukuussa 1932 Nahkala loikkasi SKP:n lähettämänä Neuvostoliittoon. Nahkalan ylitettyä rajan Karjalan kannaksella häntä oli vastassa Toivo Antikainen, jonka suosituksella hänet lähetettiin VKP(b):n Karjalan aluekomitean tehtäviin Petroskoihin. Nahkala työskenteli aluksi rakennusyhtymässä ja vuodesta 1937 lähtien puuseppänä Promigrushka-työosuuskunnan lelutehtaalla Leningradissa. Elokuussa 1938 hänet vangittiin vakoilijana ja tuomittiin kahdeksaksi vuodeksi vankeuteen. Nahkala kuoli NKVD:n vankileirillä Komin ASNT:n Uhtassa elokuussa 1942. Hänet rehabilitoitiin vuonna 1956.
Perhe.
Antti Nahkalan puoliso oli Viliina Tolonen (s. 1883 Kajaanin mlk), jonka kanssa hän avioitui vuonna 1904. Viliina Nahkala liittyi SDP:n jäseneksi 1906. Hän kuului muun muassa Kajaanin työväenyhdistyksen naisosaston johtokuntaan. Siirryttyään SSTP:een 1921 Nahkala kuului puolueen piiritoimikuntaan sekä Kajaanin kaupunginvaltuustoon. Hän oli myös syytettynä vuoden 1923 suuressa kommunistijutussa ja joutui istumaan tutkintovankeudessa seuraavaan kevääseen saakka. Vuonna 1933 Viliina Nahkala seurasi puolisoaan Neuvostoliittoon. 1950-luvulla hän asui Neuvosto-Karjalassa Prääsän piirin Nuosjärven kylässä.